Робин Уилямс
Робин Уилямс () е американски актьор и комик.

Става известен след участието си в телевизионната поредица „Морк и Минди“ (Mork and Mindy) и с участието си в редица популярни филми през 1980-те. Като стенд-ъп комик е известен с импровизаторските си умения. Носител е на „Оскар“ за най-добра поддържаща мъжка роля за участието си във филма „Добрият Уил Хънтинг“ (Good Will Hunting, 1997), както и на две награди „Еми“, шест награди „Златен глобус“ и четири награди „Грами“. Той е на 13-о място в списъка на „100 най-големи комици за всички времена“. През 2009 година е отличен като Легенда на Дисни.

Биография 
Израства в Блумфийлд Хилс, Мичиган и Удейкър, Калифорния. Баща му, Робърт Фицджералд Уилямс, е от английски, уелски и ирландски произход, а майка му е от Ню Орлиънс. Отгледан е като член на епископалната църква.

След кратко изучаване на политология, през 1973 година Робин Уилямс е приет с пълна стипендия в известното училище Джулиард, за да изучава театрално изкуство – един от 20 новоприети ученици през тази година и един от двамата, приети в програмата за напреднали на Джон Хаусман (заедно с Кристофър Рийв). През 1976 г. напуска Джулиард преди да е завършил образованието си.

Кариера 
В средата на 70-те Робин Уилямс започва кариерата си като стенд-ъп комик в Сан Франциско, а по-късно се мести в Лос Анджелис. През 1978 г. е одобрен за ролята на извънземния Морк в популярния телевизионен сериал „Щастливи дни“ (Happy Days). Уилямс импровизира голяма част от репликите и поведението на героя си, който става толкова популярен сред зрителите, че е създаден нов сериал с него в главната роля – „Морк и Минди“ (Mork and Mindy), излъчван от 1978 до 1982 г.

Първата филмова роля на Робин Уилямс е в нискобюджетния Can I Do It... 'Til I Need Glasses? (1977 г.), но първата му главна роля е във филма „Попай“ през 1980 г. Големият му пробив идва през 1987 г. с участието му в главната роля във филма на режисьора Бари Левинсън „Добро утро, Виетнам“ (Good Morning, Vietnam), за който получава номинация за „Оскар за най-добра поддържаща мъжка роля“. Последващите роли на Уилямс в комедии и драми му печелят още две номинации за „Оскар“ – за ролята му на учителя по английски в „Обществото на мъртвите поети“ (Dead Poets Society, 1989 г.) и на бездомника в „Кралят на рибарите“ (The Fisher King, 1991 г.), а в крайна сметка и „Оскар за най-добра поддържаща мъжка роля“ за ролята му на психолога в „Добрият Уил Хънтинг“).

Уилямс многократно озвучава герои в анимационни филми. Ролята на Джина в „Аладин“ на Дисни е написана специално за Робин Уилямс и му носи награда „Златен глобус“; следват я роли във „Фърнгъли: Последната дъждовна гора“ (FernGully: The Last Rainforest, 1992 г.), „Роботи“ (Robots, 2005), „Весели крачета“ (Happy Feet, 2006 г.) и „Весели крачета 2“ (Happy Feet Two, 2011 г.), и др.

През 1979 година издава албума „Действителност... каква концепция“ (Reality... What a Concept). През 1988 г. издава диск Pecos Bill – разкази за деца, с музика от Рай Кудър.

Има три деца: Захари (род. 1983 г.), от първия си брак с Валери Веларди, Зелда (род. 1989 г.) и Коуди (род. 1991 г.) от втория си брак с Марша Гарсес Уилямс.

Почива на 11 август 2014 г. Намерен е мъртъв в жилището си при предполагаемо самоубийство. Най-вероятната причина за смъртта е задушаване.

Филмография

Кино

Озвучаване

Телевизия

Награди и номинации

Източници

Външни препратки 

 
 

Американски актьори и актриси
Американски театрални актьори и актриси
Американски озвучаващи актьори
Американски комици
Носители на награда „Сатурн“
Носители на Златен глобус
Носители на награда Еми
Носители на награда „Грами“
Носители на „Оскар“
Родени в Чикаго
Починали в Калифорния
Самоубийци